‘અહિંસા પરમો ધર્મ:’ના સિદ્ધાંતને પોતાના જીવનમાં ચરિતાર્થ કરી બતાવનાર પરચૂરે શાસ્ત્રીના જીવનનો એક સુંદર પ્રસંગ છે. ‘જન સેવા એ જ પ્રભુ સેવા’ એ શાસ્ત્રીજીના જીવનનો મુદ્રાલેખ હતો. અનેક લોકોની તન, મન અને ધનથી સેવા કરી તેમણે પોતાનું જીવન સેવાયજ્ઞનો સમર્પિત કરી દીધું હતું. પોતાની વિદ્વત્તા અને પાંડિત્યને ભૂલી જઈ તેમણે સેવાધર્મને પોતાનો પરમ ધર્મ માની લીધો હતો, પરંતુ વિધિની વિચિત્રતા તો જુઓ! હજારોની સેવા કરનાર આ મહાન સેવાભાવી સંત સ્વયં એક ભયાનક બીમારીમાં પટકાઈ ગયા. નિદાન કરાવ્યા પછી જાણ થઈ કે પરચૂરે શાસ્ત્રીને રક્તપિત્તની બીમારી થઈ છે. તે સમયે રક્તપિત્તનો વ્યાધિ એક ખતરનાક જીવલેણ રોગ ગણાતો હતો.